Nekter for spadevold i Holmenkollen
De tre mennene i 30-årene ble pågrepet lørdag i nærheten av Midtstuen skole ved Frognerseteren i Oslo, etter at det oppsto et slagsmål ved skiløypa til verdenscuprennet. Ifølge politiet skal en spade ha blitt brukt som slagvåpen under slagsmålet, og to personer ligger nå på Oslo universitetssykehus med alvorlige skader.Søndag skal tilstanden til de to mennene i 40-årsalderen være stabil. - Den ene mannen har fått indre blødninger i hodet, brudd i kjeven og to ribbensbrudd. Den andre mannen har fått en alvorlig øyeskade. Basert på skadene må det ha vært brukt en del vold, sier Terje Michelsen, politiadvokat hos Oslo politidistrikt, til VG Nett. Mennene som er pågrepet, siktet for grov vold, har sittet i avhør med politiet både lørdag og søndag, og saken er nå under etterforskning. - Vi vet ikke så mye annet enn at de barket sammen i et slagsmål, sier Inger Larsen, politiførstebetjent ved Majorstua politistasjon, til VG Nett. Ifølge førstebetjenten fremkommer det av anmeldelsen at den ene siktede skal ha tømt et brannslukningsapparat, men det er uklart om dette kan ha utløst sammenstøtet.Politiet ønsker ikke å gå ut med detaljer fra avhør på grunn av fare for bevisforspillelse. - Det er detaljer i hendelsesforløpet som ikke er på plass ennå, sier politiadvokat Michelsen. De har også fått opplysninger om at det skal være gjort videoopptak av selve slagsmålet. - Videoen er lokalisert, og vi vet hvilken person som har den, sier Michelsen. Mandag vil det bli tatt stilling til om mennene skal varetektsfengsles.Ingen av de tre pågrepne mennene har erkjent straffskyld, men to av dem skal i avhør ha forklart at de handlet i selvforsvar. - Han erkjenner å ha brukt vold, men gjorde dette som ledd i en selvforsvarshandling. Han har ikke benyttet noen redskaper på noen som helst måte, og har blitt fortalt at noen har blitt skadet, sier Nils Christian Nordhus, forsvarer til en av mennene, til VG Nett Forsvareren forteller at klienten sier han er oppriktig lei seg og fortvilet over hvordan situasjonen har utviklet seg. - Han har utelukkende grepet inn i en kritisk og farlig situasjon, forsvart seg selv og forsvart en kamerat mot voldeligheter som de ble utsatt for, sier Nordhus. Advokat Johnny Veum, som forsvarer en av de andre mennene, sier til VG Nett at hans klient også skal ha forklart seg om selvforsvar. - I grove trekk er det også det som min klient har forklart, sier Veum.De tre pågrepne mennene skal ha vært i Holmenkollen for å se femmila, og delta i en sosial sammenkomst, opplyser advokat Nordhus. - Min klient har forklart at han har drukket alkohol, men det er ingen sammenheng med det at han har drukket og det han er siktet for. Han håper politiet skal få tilgang til videoen, fordi den vil vise at hans forklaring er korrekt, sier Nordhus. Ifølge advokatene til de tre mennene, samarbeider alle med politiet, men vil mest sannsynlig motsette seg varetektsfengsling. - Jeg kan ikke gå inn på hva min klient har forklart i avhør, sier advokat Heidi Ysen, forsvarer til den tredje mannen, til VG Nett. Politiet opplyser at det kan bli aktuelt å oppnevne bistandsadvokater for de to mennene som ble skadet.
Ingen av de tre som ble pågrepet etter lørdagens dramatiske voldsepisode under verdenscuprennet i Holmenkollen, erkjenner straffskyld.